Jy het ŉ (groot) fout by die werk gemaak. Wat nou? - Jou Werk | Solidariteit WêreldJou Werk | Solidariteit Wêreld
Tuis › AF › Jy het ŉ (groot) fout by die werk gemaak. Wat nou?
Jy het ŉ (groot) fout by die werk gemaak. Wat nou?
Woensdag | 03 April | 2019
Terwyl die meeste mense aanvaar dat flaters onvermydelik is, hou niemand daarvan om vir hulle verantwoordelik te wees nie. Die goeie nuus is dat foute, selfs grotes, nie ʼn permanente letsel op jou loopbaan hoef te laat nie. Om die waarheid te sê, die meeste daarvan dra by tot organisatoriese en persoonlike leer; hulle is ʼn noodsaaklike deel van eksperimentering en ʼn voorvereiste vir innovering.
Volgens Paul Schoemaker, navorsingsdirekteur vir die Mack Centre for Technological Innovation en skrywer van die boek Brilliant Mistakes, is die meeste mense geneig om te oorreageer op hulle flaters. Gevolglik mag hulle in die versoeking kom om hulle foute te verbloem, of nog erger, voort te gaan op weë wat onproduktief bewys is. Hierdie benadering kan gevaarlik en duur wees. Dit is baie beter om foute te aanvaar, uit hulle te leer, en aan te beweeg. Doen die volgende wanneer jy ʼn (groot) fout by die werk gemaak het:
Erken en aanvaar
Eerstens is dit krities om deursigtig en eerlik te wees en skuld vir die fout te aanvaar, sê Amy Gallo, die skrywer van Harvard Business Review Guide to Dealing with Conflict at Work.
“Moenie probeer om ander te blameer nie. Selfs al was dit ʼn groepfout, erken jou rol daarin. In gevalle waar iemand seergekry het, bied ʼn verskoning aan. Moet egter nie te apologeties of op die verdediging wees nie. Die sleutel is om aksie-georiënteerd te wees en op die toekoms te fokus. Hoe sal jou misstap reggestel word? Wat sal jy op die pad vorentoe anders doen?”
Bied ʼn plan aan om die probleem reg te stel – en om te verhoed dat dit weer gebeur
Volgende, verduidelik wat jy gaan doen om die fout reg te stel, insluitend die substantiewe impakte (geld, tyd, prosesse) en verwante impakte (gevoelens, reputasie, vertroue). Wees oop vir terugvoer oor wat jy doen. Maak ook aan diegene wat deur jou fout geaffekteer is duidelik wat jy omtrent jouself geleer het en wat jy in die toekoms anders gaan doen. Deur te demonstreer dat jy verander het as gevolg van jou fout, stel jy jou base, eweknieë en direkte toesighouers gerus dat jy in die toekoms met take of besluite van gelyke belang vertrou kan word.
“Indien die fout die resultaat was van ʼn swak besluit, verduidelik aan jou baas en ander belanghebbendes hoe jy in die toekoms dit sal vermy om dieselfde of ʼn soortgelyke misstap te begaan,” verduidelik Schoemaker. “Jy moet vinnig reageer voordat mense oordele vel oor jou bekwaamheid of kundigheid.”
Laat vertroude ondersteuningsnetwerke jou adviseer
ʼn Sterk ondersteuningsnetwerk kan jou help om ʼn ernstige fout by die werk te oorleef, sê Christopher Gergen, direkteur van die Entrepreneurial Leadership Initiative by Duke Universiteit en mede-outeur van Life Entrepreneurs: Ordinary People Creating Extraordinary Lives.
“Ons navorsing toon dat ʼn gesonde ondersteuningsnetwerk oor drie komponente beskik: outentieke vertroude verhoudings, ʼn diverse reeks perspektiewe, en is wederkerig.
“Vra huidige of voormalige kollegas of mense buite die organisasie vir hulle perspektief op die fout en wat hulle glo jy kan doen om te herstel. Hulle sal waarskynlik nuttige raad kan aanbied oor hoe om die fout in perspektief te plaas en jou reputasie te herstel.”
Die beste tipe fout is waar die kostes laag is, maar die leerproses hoog, sê Schoemaker. Ongelukkig is alle foute nie op gelyke voet nie. “As jy die prys gaan betaal vir die fout wat jy gemaak het, is dit nodig dat jy daaruit leer.”
Gergen gee toe dat dit in ʼn leerkultuur baie makliker is as in ʼn kultuur wat op prestasie gefokus is, waar foute dikwels strenger beoordeel word. “Maar,” adviseer hy, “ten spyte van die kantooromgewing, moet jy uitwerk hoe jy die fout kan omswaai van ʼn las tot ʼn bate.”
Harvard Business Review: https://hbr.org/2010/04/youve-made-a-mistake-now-what
Dinsdag | 07 Mei | 2019
Sabotteer jou haarstyl jou werksukses?
Maandag | 06 Mei | 2019
Koffie bevorder spanwerk tussen kollegas
Dinsdag | 30 April | 2019
Drie goed waarop nuwe ouers moet fokus as hulle terugkeer werk toe
Hoe om positief te bly in ŉ negatiewe omgewing
Hoe jou werknemers in vandag se ontwrigtende wêreld kan gedy